Време е за патриотизъм

Есе

„А Бай Ганьо… възлезе бързешката по стълбата, изправи се малко разкрачен, изгледа високомерно немците, почна да се удря геройски по влакнатите гърди и извика победоносно:

- Булгар! Булга-ар! - и още по-силно се удари в гърдите. Горделивият тон, с който изрече тази рекомендация, говореше много; този тон казваше: „Ето го, видите ли го българина! Този е той, такъв е той! Вий сте го чували само, сливнишкия герой, балканския гений! Ето го сега пред вас, цял-целиничък, от глава до пети, в натура! Видите ли какви чудеса е той в състояние да направи! И само това ли! Ехе, на какви работи още е той способен! Прости били българите, а! Гиди, чифути с чифути!”

Литературна фикция или реалност? И никак не е успокояващо, че тя може да е минала. Дори и такава, тя свидетелства за представата на българите за патриотизъм.

Още с идването си на този свят, ние биваме посрещани с патриотичния манталитет: „България е велика!“. Но този наш патриотизъм отдавна е изгубил първоначалната си форма и се е превърнал в сляп национализъм, в някои случаи дори на границата с шовинизма. Времето за българите като че ли е спряло. Ние намираме повод за гордост само в отминали събития и личности и това е нещото, което ни дърпа назад. Да, България се нуждае от патриоти, от предани хора, родолюбиви хора, но не и от патриотизма, който познаваме днес.

Ние всички сме патриоти. На думи. Повдигне ли се разговора за петстотинте години робство, малцинствата в България или за паметниците, вдигнати в чест на героите от войните (разбира се, колкото по-големи, толкова по-добре), ние изпадаме като че ли в транс и всеки се превръща в „историк“. Най-патриотичното от всичко е, когато споделим в своите интернет акаунти снимки на лъвове, българското знаме или просто жена в българска носия. С това ние показваме патриотизма си - с говорене на недоуточнени факти, с упреци към другите нации за положението, в което се намираме, и с яростно защитаване от всякакви посегателства към това, което смятаме, че си е наше. Какво по-патриотично от това да използваме измислената шльокавица, ако не за яростни словесни битки във Фейсбук в защита на кирилицата. Друга наша любима патриотична постъпка е да облечем тениска с картата на така болната за нас тема - „България на три морета“. Чудно ми е колко от хората, носещи тези тениски, могат да назоват тези три морета, без да поглеждат в тениската.

Смятам, че думите на Хърбърт Уелс: „Патриотизмът убива свободната мисъл“ доста добре описват положението на българите в момента. Най-ярък пример за последиците от „патриотизма“ е реакцията на хората, когато става въпрос за по-малко известни факти от нашата история. Да дадем пример с борците ни свобода. Наскоро в час по история научих, че те са заплашвали, ограбвали, дори убивали свои сънародници с цел набиране на парични средства за каузата им. Най – интересен ми беше фактът, че историци вярват, че Левски собственоръчно е убил дете, което е хванало него, както и други негови другари, да ограбват къщата на господаря му. Когато споделих на близките ми тази, доскоро непозната и на мен страна на Левски, получих за отговор отхвърляне дори на мисълта, че той би бил способен да извърши подобно нещо.

Идолизирането на борците за свобода и превръщането им в светци е продукт на патриотизма и национализма на българите. И точно подобни на този процес на прикриване или изолиране на подобна информация, и в същото време наблягане единствено на това какво са ни причинявали османците, е това, което ни е превърнало в „постоянни жертви“, комплексирайки ни като нация и изпълвайки ни с омраза към другите. Само преди няколко дни ми се наложи да говоря с учителката на едно момче, което хвърляше камъни по деца в двора на училището. Помолих едно момиче, което беше от неговия клас, да ме заведе при техния класен ръководител, а тя ми отвърна с думите: „Винаги е бил такъв. Просто баща му е турчин.“ Тези нейни думи ме потресоха и ме накараха да се замисля какво точно трябва да се говори в семейството и че тя да съди за действията на даден човек по това каква е неговата или на родителите му националност.

Джордж Бърнард Шоу е казал: “Патриотизмът е вярата, че твоята страна е по-велика от всички останали само защото ти си роден в нея.” Напълно се съгласявам с тези думи. Ние българите винаги сме се изтъквали, че сме най-силни, най-умни, най-велики, но истината е, че повечето от нас не можем да дадем примери от настоящето, за да подкрепим тези наши твърдения. Защо сме най-силни? Защото през цялата ни история не сме изгубили почти нито една битка, но кога е била последната ни битка? Защо сме най-умни? Още от малки родителите ни ни повтарят, че българите сме умна нация, защо тогава според статистики на PISA (към 2015 година) България се нарежда на 45-то място от 72 други европейски страни. Защо сме най-велики? България е една от най-старите европейски държави, създадена преди 14 века, но защо сега е една от най-изостаналите и бедни държави в Европа? Обичаме и се гордеем с природата ни, в същото време хвърляме боклуците си през прозорците си, а фасовете – по улиците. Това е само малка част от причините, поради които се бием така гордо по гърдите.

Ние потъпкваме всяка една наша гордост, която имаме с нашия псевдо-патриотизъм. Но в същото време дори не даваме шанс или просто игнорираме новите поводи за гордост. Миналата година наши деца, българчета, спечелиха първо място в Световно първенство по математика. Защо никой не говори за това или повечето просто са сменили канала с репортажа, заради поредния нагласен мач между Левски и ЦСКА, даван по същото време. Отново миналата година българин спечели най-големия турнир по електронни спортове, печелейки 2 милиона долара, но ние българите се отнесохме с подигравка към него, някои дори с обиди, вместо гордо да заявим, че и в това сме най-добри. Колко българи знаят коя е Нина Добрев, а именно най-известната, българка актриса? Ами кой е Христо Явашев-Кристо? Български xyдожник, който cъздава пpоcтpанcтвени инcталации, като използва опаковането като художествен похват. Това е човек, чието име присъства в учебници и енциклопедии, произведенията му са в музеи и галерии и държи 4 рекорда в „Гинес“. Но колко български деца знаят за него? Сигурна съм, че има още много примери за гордост от настоящето ни, но аз, също като вас, не съм ги чувала, защото в устите ни са единствено думите: „Ние бяхме…“ , „Те бяха…“ , „По онова време…“. Наистина ли нямаме нищо от настоящето ни, с което да се гордеем, че думите да се променят на: „Ние сме…“ , „Те са…“, „Сега…“?

Не съм против патриотизма. Просто не виждам смисъла и ползата от патриотизма, или по-точно патриотарството, който показваме ние българите. Нека да си зададем въпроса „Какво е патриотизъм?“ Според повечето речници означава любов, обич към родината и желание за опазването ѝ. Значи Апостолите, извезани с мастило на гърдите, ръцете и краката, придружено с поне десетина снимки във Фейсбук е проява на любов? Значи трепетите в очакване на някой български или религиозен празник, само и само да се седне на маса, е проява на обич към родината? Не! Нaпълно съм съгласна с думите на Лорънс Дърел: „Дълг на всеки патриот е да ненавижда своята страна конструктивно!“ За мен патриотизъм би трябвало да се основава на съвременната действителност. А ние се нуждаем от истински патриоти, защото е време за патриотизъм в България. Вместо да говорим колко е била велика България тогава, трябва да се вгледаме в сегашната действителност и да видим колко е опропастена сега. Ние като българи трябва да знаем кои са били царете ни, бойците ни за свобода, битките, които сме спечели, дори тези, които сме загубили, и да се гордеем с това, но не и да се съсредоточаваме единствено и само в тях. Трябва да обърнем внимание на това, което се случва сега, защото до ден днешен, въпреки че сме като точка на фона на целия свят, ние постигаме невероятни резултати не само в спорта, но и в изкуствата и науките. За мен един патриот трябва да издига на пиедестал всяка една нова завоювана победа и да показва както на поколенията преди него, така и на тези след него, че българите все пак сме велики. Но не заради миналото ни, а заради настоящето ни.

Патриотизмът, от който се нуждаем, не е да намираме оправдания за всяка една наша грешка и да сочим с пръст поредния „виновник“. Патриотизмът не е разделение между „ние“ – истинските българи, и „те“ – всеки „враг“ на традиционното българско. Патриотизмът трябва да е единство между всички определящи се като българи с цел търсене и намиране на всеобщото благо. За да станем патриоти, ние първо трябва да обикнем Родината си и да се научим да говорим и възприемаме истини за нея.

Време е за патриотизъм в България. Време е за патриотизъм за всички българи. Но за да поправим или постигнем нещо, първо трябва да си дадем сметка какво не е наред.